Up-782/05
Natisni
Opravilna št.:
Up-782/05
Datum odločitve:
14. 4. 2006
ECLI:
ECLI:SI:USRS:2006:Up.782.05
Akt:
Ustavna pritožba zoper sklep Višjega sodišča v Ljubljani št. II Cp 320/2005 z dne 1. 6. 2005
Izrek:
Ustavna pritožba zoper sklep Višjega sodišča v Ljubljani št. II Cp 320/2005 z dne 1. 6. 2005 se zavrže.
Evidenčni stavek:
Če odvetnica Ustavnemu sodišču ne predloži pooblastila oseb, za katere vlaga ustavno pritožbo, Ustavno sodišče šteje, da je odvetnica vložila ustavno pritožbo v svojem imenu. Ker sama ni tista oseba, ki bi ji bila s posamičnim aktom kršena človekova pravica ali temeljna svoboščina, se šteje, da je ustavno pritožbo vložila neupravičena oseba, take pritožbe pa se zavržejo. Ustavno sodišče odvetnice ne poziva k predložitvi pooblastila, če bi bilo treba ustavno pritožbo zavreči tudi iz drugih razlogov, ki so navedeni v Zakonu o Ustavnem sodišču.
Geslo:
1.4.52.3 - Ustavno sodstvo - Postopek - Procesne predpostavke v postopku ustavne pritožbe - Upravičenost za vložitev ustavne pritožbe.
1.4.52.9 - Ustavno sodstvo - Postopek - Procesne predpostavke v postopku ustavne pritožbe - Pooblastilo za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.3, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
8. 8. 2005
Vrsta odločitve:
sklep
Vrsta rešitve:
zavrženje
Dokument:
US26000
Dokument v PDF obliki:
Up-782-05.pdf
114 KB
Prenesite datoteko
Up-782/05-4
14. 4. 2006
SKLEP
Ustavno sodišče je v postopku za preizkus ustavne pritožbe A. A. A., odvetnice v Ž., na seji senata dne 28. marca 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Višjega sodišča v Ljubljani št. II Cp 320/2005 z dne 1. 6. 2005 se zavrže.
Obrazložitev
1. Odvetnica A. A. A. je v imenu B. B. B., dr. C. C. C., Č. Č. Č., D. D. D., E. E. E., F. F. F. in G. G. G. vložila ustavno pritožbo zoper v izreku navedeni sklep Višjega sodišča v Ljubljani. Z izpodbijanim sklepom je sodišče spremenilo sklep sodišča prve stopnje in zavrnilo predlog za vrnitev zaplenjenih nepremičnin.
2. Odvetnica ustavni pritožbi ni priložila pooblastila za zastopanje v postopku pred Ustavnim sodiščem. Ustavno sodišče je zato štelo, da odvetnica vlaga ustavno pritožbo v svojem imenu. Ker sama ni tista, ki bi ji bila z izpodbijanim posamičnim aktom kršena človekova pravica ali temeljna svoboščina, je treba šteti, da je ustavno pritožbo vložila neupravičena oseba. Zato jo je Ustavno sodišče zavrglo.
3. Ustavno sodišče odvetnice ni pozvalo na predložitev ustreznega pooblastila za zastopanje v postopku pred Ustavnim sodiščem, ker je ustavna pritožba nedopustna in bi jo bilo treba zavreči tudi zaradi tega, ker je vložena pred izčrpanjem pravnih sredstev. Po prvem odstavku 51. člena Zakona o Ustavnem sodišču (v nadaljevanju ZUstS), se ustavna pritožba lahko vloži šele, ko so izčrpana vsa pravna sredstva. Zoper izpodbijani sklep Višjega sodišča je glede na veljavno zakonsko ureditev dovoljena revizija, odvetnica pa ni izkazala, da bi navedeno pravno sredstvo izčrpala.
4. Senat Ustavnega sodišča je sprejel ta sklep na podlagi tretje alineje prvega odstavka 55. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan